COMUNICAT  DE  PREMSA  DE LES  ASSOCIACIONS  DE  TURISME  RURAL 

Les associacions empresarials Confederació de turisme rural “CONCATUR”, l’Associació d’agroturisme d’Osona, l’Associació de càmpings d’Osona, l’Associació de turisme rural de Girona, l’Associació de turisme rural de La Selva, la federació catalana d’aeroestació , l’Unió excursionista de Vic, Senders d’Osona i d’altres entitats de lleure i protecció del territori,, volem fer constar la nostra profunda preocupació per la gestió que s’està fent del territori i, en concret, per la greu afectació que produeix el projecte d’interconnexió elèctrica Sentmenat-Bescanó-Baixàs. 

L’actual construcció del tram MAT Sentmenat-Bescanó afecta directament zones amb una gran potencialitat per atreure visitants i espais declarats d’interès natural, en concret les zones PEIN dels Cingles de Bertí i Savassona-Guilleries, zona també declarada Parc Natural per la Diputació de Barcelona, així com territoris de la Xarxa Natura 2000 considerats com a LIC i ZEPA (Gallifa-Cingles de Bertí, Sistema Transversal Català i Les Guilleries).
La singularitat d’aquest territori fa que disposi de recorreguts, rutes i edificacions d’un gran valor natural, cultural,  paisatgístic i identitari que la pròpia Administració promociona a totes les fires de turisme. Destaquem, entre d’altres, Sant Miquel del Fai, la Ruta Verdagueriana de Folgueroles, la Ruta romànica de les Deu Ermites de Santa Coloma de Farners, la Ruta d’en Serrallonga o l’entorn de l’esglèsia de Vilanna, senders de gran recorregut, i fins i tot el camí de St Jaume  desde Roses fins a Santiago de Compostela.

El tram projectat posa en perill la viabilitat de vàries empreses de hostaleria, lleure i turisme rural per la proximitat de la MAT. La relació d’afectats directes i indirectes és extensa i d’entre ells destaquem la delicada situació de les següents empreses: Turisme rural: El Banús, el Foquers i Can Janot de Tavèrnoles, Ca n’Huix de Santa Coloma de Farners, Can Pol de Vilanna. Cases de Colònies, com la de Castanyet, Can cunill de Sils, Càmpings, el Pont de Vilanova de Sau, la Vall de Taradell.  Restaurants que tenen en el paisatge un reclam tan poderós com l’oferta gastronòmica de Joanets a Sant Hilari Sacalm, El Sobirà i l’Espinau al nucli de Sta. Creu d’Horta, Osor, i un llarg etc… L’impacte de la MAT es preveu tant devastador en zones on no han començat les obres que ja es produeix un efecte d’inhibició  cap a la inversió i el desenvolupament del sector. 

L’afectació sobre el territori es percep molt greu i les pràctiques de l’empresa beneficiària del projecte -Red Eléctrica de España, SA als llocs en què ha començat les obres fan que es generi una greu alarma social en les empreses de turisme rural arrelades al territori, en entitats de lleure i divulgació del patrimoni natural i en una part significativa de la societat.

Les actuacions de REE es caracteritzen per l’incompliment dels acords d’informació de l’inici d’obres als ajuntaments, incompliment dels acords amb els propietaris sobre ocupació de finques i horaris de treball, desatenció de la normativa bàsica de salut i seguretat laboral, (manca de serveis sanitaris per als treballadors, manca de senyalització bàsica de les obres…),  nul·la aplicació del Programa de Vigilància Ambiental que assenyala l’estudi d’impacte ambiental (per exemple, abocament de runa de manera descontrolada al PEIN Cingles del Bertí…), inici d’obres sense tenir la resolució de l’estudi d’impacte ambiental dels camins d’accés a les torres, etcètera.

L’actuació prepotent, i creiem que no ajustada a dret, de Red Eléctrica de España ens fa sentir indefensos. Ens preocupa que en el procés d’informació, debat públic i estudi d’alternatives com en l’inici de les obres l’estat espanyol incompleix el conveni d’Aarhaus sobre procediments de tramitació i execució d’infraestructures transfrontereres. Per tant, creiem que és urgent fer un seguiment exhaustiu de les obres iniciades i, si s’escau, exigir la paralització de totes les obres de la interconnexió Sentmenat-Bescanó-Baixàs.

Conscients que la construcció d’aquest projecte significa una agressió gravíssima al paisatge, al medi ambient, a la continuïtat de diferents empreses de turisme rural i a la salut dels éssers vius ens hem adreçat a l’Honorable Conseller Huguet per sol·licitar-li que prengui les mesures adients que signifiquin una defensa dels interessos del Turisme Rural, dintre de l’estricte compliment de l’estat de dret. 
En aquest sentit li demanem que promogui un diàleg amb el Departament d’Economia i el Departament de Medi Ambient i Habitatge del govern català.
Reclamem que un responsable del Departament de Turisme participi en la Comissió de caire informatiu on hi són presents la Direcció General d’Energia, Red Eléctrica de España i el Departament de Medi Ambient i Habitatge. En aquesta comissió s’informa als presents del desenvolupament de les obres i de les possibles incidències ambientals aparegudes.
Pensem que la participació del Departament de Turisme en aquesta comissió pot oferir transparència i diàleg a un procés marcat per la prepotència en l’actuació de l’empresa beneficiària del projecte i una manca d’informació per part de l’Administració.

Com a ciutadans i petits empresaris que ens trobem indefensos en aquest tema tenim la convicció que el turisme rural i sostenible és un valor afegit al territori, un factor important d’equilibri territorial que cal preservar amb totes les forces i que avui dia forma part inseparable de la cultura i el lleure d’aquest pais. 

Confederació de turisme rural “CONCATUR”, 
Associació d’agroturisme d’Osona, 
Associació de campings d’Osona, 
Associació de turisme rural de Girona, 
Associació de turisme rural de La Selva i 
Unió Excursionista de Vic
Senders d’Osona
Federació Catalana d’Aeroestació

Barcelona-Girona, 12 de juny de 2008